和于子儀觀見贈二十韻
作者：郭印
朝代：宋

paragraphs: 壯歲悟修性，磨礲謝圭角。
墮身塵網中，意氣翔寥廓。
動遭白眼觀，罕識黄金諾。
聖賢皆吾心，所讀真糟粕。
妙處誰與語，此道今蕭索。
西施及嫫母，本身非美惡。
掩關學宴坐，浩氣合沖漠。
身世鴻毛輕，利名蟬翼薄。
兀兀寡知音，頭童齒將豁。
向未得良友，盃酒屢同酌。
見我輙傾倒，清音聽明鐸。
馬隊驤天驥，鷄群昻野鶴。
新詩續風騷，久矣無此作。
詞鋒敏而鋭，百獻敢一酢。
願君偃戈矛，使我堅城郭。
中虛道自來，大信本不約。
養兹百鍊金，刼火難銷鑠。
心法兩俱忘，無解亦無縛。
參乎一以貫，回也不改樂。
富貴何足云，侯門空赭堊。